Honde verjaag rower op plaas | Netwerk24
Honde verjaag rower op plaas
Deur Cara-Lee Dorfling 12 September 2018 20:19
Honde het Woensdag in die vroeë oggendure vier gewapende rowers op 'n plaas in die Oos-Kaap verjaag.
Hulle was glo op pad van 'n woonstel na die hoofhuis op die plaas Mount Roberts, naby Nanaga in die Kinkelbosgebied toe die honde aanval.
Volgens die polisie het die rowers rondom middernag by die huis ingekom waar 'n 28-jarige man in die sitkamer geslaap het. Hulle het hom wakker gemaak en met messe en 'n wapen gedreig terwyl hulle na waardevolle goedere gesoek het.
Hulle is uiteindelik weg met 'n selfoon, skootrekenaar en ander persoonlike artikels, sê kapt. André Beetge, polisiewoordvoerder.
Alfonso van Niekerk, voorsitter vir landelike veiligheid by Agri Oos-Kaap, sê in 'n verklaring die rowers het die man probeer dwing om hulle te help om by die hoofhuis in te kom.
Op pad na die hoofhuis het die plaaseienaar se honde hulle bestorm. Hulle het toe weggehardloop met die slagoffer se horlosie, skootrekenaar en selfoon, luidens die verklaring.